Imtella' Diċembru 26, 2020 - Aġġornata 26 Ta' Diċembru, 2020 7:12pm Storiku magħruf fir-Russja kien ikkundannat tnax-il sena u nofs ħabs wara li ammetta li qatel lis-sieħba, li kienet ukoll studenta tiegħu, u qattagħha biċċiet. F'Novembru tas-sena l-oħra Oleg Sokolov ta' 63 sena nstab fis-sakra fi xmara, b'dirgħajn Anastasia Yeshchenko, li kellha 24 sena, fil-basket tiegħu. Partijiet oħra mill-katavru ta' Yeshchenko nstabu f'partijiet oħra tax-xmara, u huwa mifhum li Sokolov kellu l-intenzjoni li jneħħi ħajtu. Huwa ammetta li kien qatilha b'erba' tiri u li qatta' l-katavru b'serrieq u sikkina. Huwa allega wkoll li kienet ħebbet għalih b'sikkina waqt argument jaħraq. Sokolov kien magħruf bħala espert fuq Napuljun, u kien jokkupa pożizzjonijiet akkademiċi fl-università ta' San Pietruburgu u fi Franza. Petizzjoni fuq l-internet iffirmata minn 7,500 persuna akkużat lit-tmexxija tal-università ta' San Pietruburgu li kienet injorat ilmenti li saru fil-passat fil-konfront ta' Sokolov. Attivisti għad-drittijiet tan-nisa qalu li l-każ huwa xhieda tal-indifferenza li teżisti fil-pajjiż lejn il-fastidju u l-vjolenza domestika.